ዓመት መጸ ብምኽንያት ዕረፍቲ ኣቡነ ሊባኖስ ዝኸብር 3 ጥሪ ክብረ በዓል ደብረ ወርቅ ኣቡነ ሊባኖስ ሃም ሎሚ ዓመት'ውን ብድምቀት ተባዒሉ። ካብ በረኸትን ቃል ኪዳንን ኣቡነ ሊባኖስ ንምስታፍ፡ ኣብ ገዳም ደብረ ወርቅ ኣቡነ ሊባኖስ፡ ብፁዕ ኣቡነ ሉቃስ ዋና ጸሓፊ ቅዱስ ሲኖዶስ፡ ኃላፊ ኣድያማተ ስብከት ሊቀ ካህናት ዘሚካኤል ኣብርሃም፡ ካብ ዝተፈላለየ ቦታታት ዝመጹ ገዳማውያን ኣቦታትን ኣዴታትን ሊቃውንትን ውሉደ ክህነትን፡ ምእመናንን ምእመናትን ተረኺቦም ነይሮም።
ካብ ዋዜማ ብድሮ ዕለት 2 ጥሪ ነቲ ናይ ጻድቅ በዓል ምስ ልደት ብምስናይ ስብሐተ እግዚአብሔርን ቅኔታትን ብሊቃውንቲ በጺሑ። ብድኅሪ ዋዜማ ካብ ሰዓት 8፡00 ምሸት ጀሚሩ ስብሐተ ማኅሌትን ጸሎተ ሰዓታትን ብተመስጦ ዘኅድር ኵነታት ብሊቃውንት መዘምራንን ገዳማውያን ኣበውን ምእመናንን ክበጽሕ ኃዲሩ።
ብመሠረት መርሐ ግብር ታቦተ ሕጉ ሰዓት 10፡00 ወፂኡ፡ 3ተ ጊዜ ምስ ዖደ፡ ሊቃውንት መዘምራን "ወተቀበልዎ መላእክት አብእዎ ኢየሩሳሌም/ መላእክት ተቐቢሎም ኣብ ሰማያዊት ኢየሩሳሌም ኣእትዮሞ" እናበሉ ወሪቦም። ብድኅር'ዚ ኃላፊ ኣድያማተ ስብከት ሊቀ ካህናት ዘሚካኤል ኣብርሃም፡ ምስ ታሪኽ ኣቡነ ሊባኖስ ብምትኅኃዝ ሰፊሕ ትምህርቲ ምስ ተዋህበ፡ ብብፁዕ ኣቡነ ሊቃስ ቃለ ምዕዳንን ብራኬን ተዋሂቡ ፡ ጸሎተ ምህላ ተገይሩ ታቦት ናብ ክብሪ መንበሩ ኣተወ።
ኣብ መወዳእታ ጊዜ ጸሎተ ቅዳሴ ኮይኑ፡ ብብፁዕ ኣቡነ ሉቃስ ዝተመርሑ ቀዳስያን ቅዳሴ ምስ ተሠርዐ፡ ብገዳምን ብከባቢ ዓድን ዝተዳለወ መኽፈልቲ ኵሉ ነጋዳይ ምስ ተኻፈለ ናይ'ቲ በዓል ፍጻሜ ኮነ።